Vertinimas parodė, kad reglamentų įgyvendinimas valstybėse narėse iš esmės skiriasi. Tai inter alia lėmė žmogiškųjų išteklių, kuriuos valstybės narės skyrė šioms užduotims, skirtumai, reikšmingi licencijų savininkų ar registracijos turėtojų patikrinimų vietoje dažnumo skirtumai, skirtingi mišinių, kurių sudėtyje yra narkotinių ir psichotropinių medžiagų pirmtakų (prekursorių), apibrėžčių aiškinimai, baudų už reglamentų pažeidimus lygis, taip pat tai, kad labai skiriasi pranešimų apie įtartinus sandorius įvairiose valstybėse narėse skaičius. Tačiau reikšmingą kintamumo laipsnį galima paaiškinti valstybių narių lygmenyje esančiomis specifinėmis aplinkybėmis. Pavyzdžiui, tarp valstybių narių esama didelių skirtumų, susijusių su cheminių medžiagų sektorių mastu ir plėtra. Be to, neteisėtos narkotikų gamybos mastas valstybėse narėse labai skiriasi, o tai turi poveikį tam, kokia svarba suteikiama narkotinių ir psichotropinių medžiagų pirmtakų (prekursorių) politikai. Taip pat dideli skirtumai, susiję su tuo, kokie neteisėti narkotikai sukelia daugiausia sveikatos ar socialinių problemų, paaiškina aplinkybę, kodėl valstybės narės skiria nevienodą dėmesį tam tikrų narkotinių ir psichotropinių medžiagų pirmtakų (prekursorių) stebėsenai. Pavyzdžiui, valstybė narė, kurioje nėra neteisėtos metamfetamino gamybos ar vartojimo arba jų mastas yra nedidelis, negali teikti išskirtinės pirmenybės narkotinių ir psichotropinių medžiagų pirmtakų (prekursorių), reikalingų neteisėtai metamfetamino gamybai, stebėsenai. Vis dėlto kai kuriuos iš šių skirtumų, pavyzdžiui, kai baudos, skiriamos už ES teisės aktų dėl narkotinių ir psichotropinių medžiagų pirmtakų (prekursorių) pažeidimus labai skiriasi, gali tekti panagrinėti atidžiau, visų pirma siekiant įvertinti, ar tos baudos yra atgrasančios, veiksmingos ir proporcingos.

Tačiau tikrasis patekimo į neteisėtą rinką ar kontrabandos mastas veikiausiai yra daug didesnis. Tai rodo daugybė tuščių pakuočių, randamų neteisėtose laboratorijose, ir daugybė panaudotų cheminių medžiagų šalinimo vietų. Remiantis Europos ataskaitų apie vietas, susijusias su sintetinių narkotikų gamyba, teikimo priemone (angl. European Reporting Instrument on Sites related to Synthetic Production (ERISSP)), 2018 m. pranešta apie 311 šalinimo vietų.

Tokia analizė atlikta šio vertinimo metu. Tačiau praktiškai galima daryti vienintelę bendrą išvadą, kad nuolatinė, nors ir chaotiškai vykdoma beveik visų į oficialių sąrašą įtrauktų medžiagų (prekursorių) konfiskacija rodo, kad medžiagos iš teisėtos prekybos vis dar patenka į neteisėtą rinką. Be to, nors sugriežtinus kai kuriuos reglamentus (pvz., 2013 m. AA priskyrus 2A kategorijai ir galutinius vartotojus bei veiklos vykdytojus įpareigojus registruotis) sustiprėjo stebėsenos kontrolė, įgyvendinus šiuos pokyčius, vis dar konfiskuojama nemažai medžiagų.

Be to, tam tikrose ES valstybėse narėse buvo surastos neteisėtos laboratorijos, gaminančios heroiną iš morfino. Ekspertų teigimu, gamyba vyksta tokioje neįprastoje vietoje (paprastai heroinas sintetinamas arčiau tų regionų, kuriuose auga augalai, iš kurių jis pagaminamas, konkrečiai aguonos), nes Europos Sąjungoje AA yra pigesnis ir lengviau prieinamas nei Afganistane arba kituose tradiciškai heroiną gaminančiuose regionuose. Tai rodo, kad AA patekimo į neteisėtą rinką prevencija ES nėra veiksminga.

Acto rūgšties anhidridas (AA) naudojamas kaip acetilinimo medžiaga, siekiant morfiną paversti heroinu; dėl jo svarbos heroino gamyboje jam taikoma tarptautinė narkotinių ir psichotropinių medžiagų pirmtakų (prekursorių) kontrolė. Tai vienas iš narkotinių ir psichotropinių medžiagų pirmtakų (prekursorių), kuriam valdžios institucijos visame pasaulyje skiria daugiausia dėmesio, nes heroinas yra vienas iš labiausiai priklausomybę sukeliančių narkotikų, su kuriuo susijusi neproporcingai didelė dalis sveikatos problemų ir mirtingumas dėl narkotikų vartojimo, be to, įtariama, kad heroino gamyba Afganistane yra susijusi su terorizmo finansavimu.

Šis vertinimas rodo, kad šie narkotinių ir psichotropinių medžiagų pirmtakai (prekursoriai) į neteisėtą rinką patenka netradiciniu būdu. Pagrindiniai amfetaminų ir MDMA gamybai ES naudojami narkotinių ir psichotropinių medžiagų pirmtakai (prekursoriai) dabar beveik išimtinai yra sukurtų narkotikų pirmtakai (prekursoriai). Sukurtų narkotikų pirmtakai (prekursoriai) – tai panašios kaip ir į oficialų sąrašą įtraukto narkotinių ir psichotropinių medžiagų pirmtako (prekursoriaus) cheminės sudėties medžiagos, specialiai sukurtos siekiant apeiti valdžios institucijų vykdomą kontrolę, o apie tų medžiagų teisėtus panaudojimo būdus paprastai nežinoma. Be to, metamfetaminas dažnai gaminamas ES pagrindinių narkotinių ir psichotropinių medžiagų pirmtakų (prekursorių) efedrino ir pseudoefedrino pagrindu. Daugeliu atvejų jie gaunami iš vaistų, kurių sudėtyje yra šių medžiagų ir kurie buvo teisėtai įsigyti kaip nereceptiniai vaistai tam tikrų valstybių narių vaistinėse. Kitaip tariant, tradicine prasme šie narkotinių ir psichotropinių medžiagų pirmtakai (prekursoriai) nepatenka į neteisėtą rinką. Todėl kalbant apie pagrindinių cheminių medžiagų tiekimą neteisėtai sintetinių narkotikų gamybai ES, galime daryti išvadą, kad apskritai narkotinių ir psichotropinių medžiagų pirmtakų (prekursorių) patekimo į neteisėtą rinką prevencija yra veiksminga. Tačiau sėkminga patekimo į neteisėtą rinką prevencija ir atsiradę nauji gamybos metodai, kuriems taikyti nereikalingos į oficialų sąrašą įtrauktos medžiagos, veikiausiai paskatino narkotikų prekeivius vis labiau naudoti sukurtų narkotikų pirmtakus (prekursorius) (žr. „Aktualumas“).

2.3.Efektyvumas

Atliekant efektyvumo vertinimą, paprastai vertinamas išteklių, naudotų vykdant intervencijos veiksmus, ir jais pasiektų pokyčių sąsaja. Atliekant šį konkretų vertinimą, buvo neįmanoma nustatyti aiškios sąsajos. Nėra jokio pakankamai griežto būdo pinigine išraiška įvertinti sumažėjusio narkotikų tiekimo poveikį vykdant narkotikų gamybai reikalingų pirmtakų (prekursorių) panaudojimo tokiais tikslais prevenciją.

Nors pagrindinės (patekimo į neteisėtą rinką prevencijos) naudos negalima įvertinti pinigine išraiška, vertinimo metu gauta pakankamai įrodymų, kad reglamentų efektyvumas nekelia abejonių. Dėl jų valdžios institucijų ir veiklos vykdytojų patirtos išlaidos negali būti laikomos perteklinėmis, o jų poveikis siekiant didelės naudos (nors ji negali būti kiekybiškai įvertinta) buvo plačiai pripažintas.

Visgi vertinimas taip pat parodė, kad efektyvumą dar galima didinti, ypač išorės prekybos srityje, trumpinant ankstyvųjų pranešimų apie eksportą terminus ir nustatant įvairių įpareigojimų ribas ir elektroninę importo ir eksporto leidimų (e. licencijavimo) sistemą, siekiant automatizuoti tų leidimų patvirtinimą nacionalinėse muitinėse ES vieno langelio sistemos aplinkoje, skirtoje muitinės iniciatyvai.

2.4.Aktualumas

Kadangi neteisėta narkotikų rinka yra labai dinamiška ir prieinami neteisėti narkotikai bei jų gamybai naudojami pirmtakai (prekursoriai) nuolat keičiasi, teisės aktų dėl narkotinių ir psichotropinių medžiagų pirmtakų (prekursorių) aktualumą lemia mastas, kuriuo šiais teisės aktais toliau ribojamas pirmtakų (prekursorių) tiekimas neteisėtai narkotikų gamybai, taip ribojant pagamintų ir vėliau mūsų visuomenei pateiktų neteisėtų narkotikų kiekį.

Kaip greitai nauji narkotinių ir psichotropinių medžiagų pirmtakai (prekursoriai) gali būti įtraukti į reglamentus?

Nuo teisės aktų peržiūros, kuri buvo atlikta 2013 m., medžiagos gali būti įtrauktos į reglamentus (tai taip pat vadinama įtraukimu į oficialų sąrašą) priimant Komisijos deleguotąjį reglamentą. Todėl reglamentams pritaikyti reikalingas laikas sutrumpėjo 12–15 mėnesių. Nors, palyginti su laikotarpiu iki 2013 m., kai reglamentus buvo galima papildyti tik laikantis įprastos teisėkūros procedūros (o ji dažnai trukdavo keletą metų), padėtis gerokai pagerėjo, vis dėlto 12–15 mėnesių laikotarpis vis tiek per ilgas. Narkotikų prekyba užsiimantys nusikaltėliai turi nemažai laiko, per kurį gali toliau santykinai lengvai naudoti medžiagą neteisėtai narkotikų gamybai ir, be to, gali kurti alternatyvas, kol baigiamas naujų medžiagų įtraukimo į oficialų sąrašą procesas.

Todėl galima daryti išvadą, kad tam tikru mastu reglamentais galima spręsti naujų medžiagų, naudojamų neteisėtai narkotikų gamybai, atsiradimo problemą, tačiau taip pat reikia toliau ieškoti būdų, kaip paspartinti įtraukimo į oficialų sąrašą procesą, turint omenyje, kaip greitai ir lengvai neteisėti narkotikų gamintojai gali sukurti naujas medžiagas, nepatenkančias į reglamentų taikymo sritį.

Ar reglamentais gali būti sprendžiama padidėjusio į oficialų sąrašą neįtrauktų medžiagų, visų pirma sukurtų narkotikų pirmtakų (prekursorių), panaudojimo problema?

Kaip jau minėta, šiuo metu neteisėti sintetinių narkotikų gamintojai ES beveik išimtinai naudoja sukurtų narkotikų pirmtakus (prekursorius).

Teisėsaugos institucijos ir chemijos specialistai aiškina, kad beveik nėra jokių būdų, kaip būtų galima apriboti sukurtų narkotikų pirmtakų (prekursorių) gamintojų inovacijas. Kitaip tariant, kaskart į oficialų sąrašą įtraukus naują medžiagą, nusikaltėliai galės nežymiai patobulinti kai kurias molekules ir gauti naują sukurtų narkotikų pirmtaką (prekursorių). Tam nereikia daug laiko, ir bet kuriuo atveju šis laikotarpis dažnai yra trumpesnis nei naujos medžiagos įtraukimo į oficialų sąrašą laikotarpis. Todėl valdžios institucijos niekada negalės pakankamai greitai reaguoti, kad pagal galiojančią teisės aktų sistemą galėtų išspręsti šią problemą.

Kad parodytume, kaip veikia šis mechanizmas, galime pažvelgti į ES amfetamino gamybai naudojamo pagrindinio pirmtako (prekursoriaus) raidą per pastaruosius dešimt metų. Iki 2010 m. šis narkotikas ES buvo neteisėtai gaminamas daugiausia į oficialų sąrašą įtrauktos medžiagos (prekursoriaus) benzilmetilketono (BMK) pagrindu. Tačiau, galimai dėl valdžios institucijų vykdytos veiksmingos kontrolės ir taikytų stebėsenos priemonių, neteisėti narkotikų gamintojai ėmė ieškoti alternatyvų. Todėl vėliau buvo sukurtas alfa-fenilacetoacetonitrilas (APAAN), paskui alfa-fenilacetoacetamidas (APAA) ir galiausiai metilo alfa-fenilacetoacetatas (MAPA); visi jie yra sukurtų narkotikų pirmtakai (prekursoriai), kurie amfetamino gamyboje naudojami vietoj BMK. Vis dėlto yra požymių, kad neteisėtai ES pagaminto amfetamino kiekis ir toliau didėja. Šis procesas aiškiai parodo narkotinių ir psichotropinių medžiagų pirmtakų (prekursorių) kontrolės principo, kuris daugiausia pagrįstas kiekvienos atskiros medžiagos įtraukimu į oficialų sąrašą, taikymo ribotumą ir sunkumus.

Taip pat pažymėtina, kad tradiciniai teisėtai naudojamų medžiagų patekimo į neteisėtą rinką prevencijos būdai paseno ir šiuo požiūriu yra gerokai mažiau veiksmingi. Ypač sudėtingas bendradarbiavimas su chemijos sektoriumi, kuriam nustatytas įpareigojimas pranešti apie įtartinus sandorius; tai – svarbi ES požiūrio į narkotinių ir psichotropinių medžiagų pirmtakus (prekursorius) ypatybė. Ekonominės veiklos vykdytojai, dalyvaujantys šių sukurtų narkotikų pirmtakų (prekursorių) gamyboje, greičiausiai sąmoningai veikia neteisėtai ir todėl niekada nebendradarbiaus su valdžios institucijomis arba nepraneš apie įtartinus sandorius.

2013 m. peržiūrint šiuos teisės aktus teisės aktų leidėjams jau buvo žinoma ši problema (APAAN atsirado prieš 2013 m.), todėl jie priėmė vadinamąsias visaapimančias reglamentų nuostatas. Šių nuostatų tikslas buvo leisti kompetentingoms institucijoms įsikišti tais atvejais, kai į oficialų sąrašą neįtrauktos medžiagos, įskaitant sukurtų narkotikų pirmtakus (prekursorius), buvo parduodamos arba vežamos kontrabanda siekiant jas panaudoti neteisėtai narkotikų gamybai.

Nustačius visaapimančią išorės prekybos reglamento nuostatą, ES valstybių narių kompetentingos institucijos įpareigojamos uždrausti į ES muitų teritoriją įvežti ar iš jos išvežti į oficialų sąrašą neįtrauktų medžiagų krovinius, kai yra pakankamai įrodymų, kad tos medžiagos yra skirtos neteisėtai narkotinių ar psichotropinių medžiagų gamybai. Pagal ES vidaus prekybos reglamentą kiekviena ES valstybė narė gali priimti priemones, kurios yra būtinos, kad jos kompetentingos institucijos galėtų kontroliuoti ir stebėti įtartinus sandorius, susijusius su į oficialų sąrašą neįtrauktomis medžiagomis, visų pirma, prireikus sulaikyti ir konfiskuoti krovinius, kad užkirstų kelią tam, kad konkrečios į oficialų sąrašą neįtrauktos medžiagos nebūtų naudojamos neteisėtai narkotinių ar psichotropinių medžiagų gamybai.

Tačiau patirtis, įgyta įsigaliojus šioms nuostatoms, rodo, kad dauguma valstybių narių netaiko arba negali taikyti šių visaapimančių nuostatų daugiausia todėl, kad trūksta aiškumo, kas yra pakankamas įrodymas.

Problemų, susijusių su visaapimančiomis nuostatomis, ir galimų būdų, kaip jas įveikti, klausimai pastaraisiais metais buvo daugelio ES narkotinių ir psichotropinių medžiagų pirmtakų (prekursorių) ekspertų grupės diskusijų tema. Visi ekspertai ir teisėsaugos institucijos sutinka, kad ypač svarbu skubiai rasti būdą, kaip veiksmingai spręsti į oficialų sąrašą neįtrauktų medžiagų, ypač sukurtų narkotikų pirmtakų (prekursorių), problemą taip, kad atitinkamų medžiagų nereikėtų įtraukti į oficialų sąrašą.

Tačiau taip pat reikėtų pabrėžti, kad, nežiūrint į tai, jog reikia ieškoti alternatyvių būdų, kaip spręsti sukurtų narkotikų pirmtakų (prekursorių) keliamą problemą, tradicinių pagrindinių cheminių medžiagų, pvz., safrolio, BMK ir poperonilo metil-ketono (PMK), patekimo į neteisėtą rinką prevencija tebėra aktuali, nes narkotikų prekeiviai visada pasinaudos būdais, kurie kelia mažiausią pasipriešinimą. Bet kokiais valdžios institucijų nustatytais sušvelninimais iškart pasinaudos nusikaltėliai, todėl neteisėti narkotikų gamintojai grįš prie safrolio, BMK, PMK ir t. t. naudojimo.

Todėl galima daryti išvadą, kad dabartinė narkotinių ir psichotropinių medžiagų pirmtakų (prekursorių) kontrolės ir stebėsenos sistema nebegali veiksmingai patenkinti visų visuomenės poreikių, kuriuos ji turėjo tenkinti.